SA1198
Exported from Holy-Writings.com on 2026-07-05 - 1 clipping

雜阿含經 (一一九八)

如是我聞。 一時佛住舍衞國祇樹給孤獨園。

時有阿臈毘比丘尼。住舍衞國王園精舍比丘尼衆中。 時阿臈毘比丘尼晨朝著衣持鉢。入舍衞城乞食。 食已還精舍。擧衣鉢洗足。持尼師壇著右肩上。入安陀林坐禪。

時魔波旬作是念。 今沙門瞿曇住舍衞國祇樹給孤獨園。 有弟子阿臈毘比丘尼。住舍衞國王園精舍比丘尼衆中。 晨朝著衣持鉢。入舍衞城乞食。 食已還精舍。擧衣鉢洗足已。持尼師壇著右肩上。入安陀林坐禪。 我今當往爲作留難。 即化作年少容貎端正。往詣彼比丘尼所。語比丘尼言。 阿姨欲何處去。

比丘尼答言。 賢者到遠離處去。

時魔波旬即説偈言 世間無有出 用求遠離爲 還服食五欲 勿令後變悔

時阿臈毘比丘尼作是念。 是誰欲恐怖我。 爲是人耶。爲非人耶。姦狡人耶。 心即念言。 此必惡魔欲亂我耳。

覺知已而説偈言 世間有出要 我自知所得 鄙下之惡魔 汝不知其道 譬如利刀害 五欲亦如是 譬如斬肉形 苦受陰亦然 如汝向所説 服樂五欲者 是則不可樂 大恐怖之處 離一切喜樂 捨諸大闇冥 以滅盡作證 安住離諸漏 覺知汝惡魔 尋即自滅去

時魔波旬作是念。 彼阿臈毘比丘尼已知我心。 愁憂不樂即沒不現
-- SA1198 — Taisho Tipitaka (CC0-1.0)